CELEX: 32006R0698
Language: lt
Date: 2006-05-05 00:00:00
Title: 2006 m. gegužės 5 d.  Komisijos reglamentas (EB) Nr. 698/2006, įgyvendinantis Tarybos reglamentą (EB) Nr. 530/1999 dėl darbo kaštų ir darbo užmokesčio struktūros statistikos kokybės vertinimo   (Tekstas svarbus EEE)

6.5.2006   
            
            
               LT
            
            
               Europos Sąjungos oficialusis leidinys
            
            
               L 121/30
            
         
      KOMISIJOS REGLAMENTAS (EB) Nr. 698/2006
   2006 m. gegužės 5 d.
   įgyvendinantis Tarybos reglamentą (EB) Nr. 530/1999 dėl darbo kaštų ir darbo užmokesčio struktūros statistikos kokybės vertinimo
   (Tekstas svarbus EEE)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1999 m. kovo 9 d. Tarybos reglamentą (EB) Nr. 530/1999 dėl darbo užmokesčio struktūros ir darbo kaštų statistikos (1), ypač į jo 11 straipsnio iv įtrauką,
   kadangi:
   
               (1)
            
            
               Reglamentas (EB) Nr. 530/1999 buvo įgyvendintas Komisijos reglamentais (EB) Nr. 452/2000 (2) ir (EB) Nr. 72/2002 (3), kuriuose apibrėžiami po kiekvieno ataskaitinio laikotarpio Komisijai (Eurostatui) siunčiamos kokybės ataskaitos turinys ir vertinimo kriterijai.
            
         
               (2)
            
            
               Kokybės ataskaitoje pateikiama informacija turi būti grindžiama tam tikrais kintamaisiais. Šie kintamieji yra apibrėžti Komisijos reglamente (EB) Nr. 1726/1999 (4) ir Komisijos reglamente (EB) Nr. 1916/2000 (5).
            
         
               (3)
            
            
               Reglamentais (EB) Nr. 1737/2005 ir (EB) Nr. 1738/2005 padarius atitinkamai Reglamentų (EB) Nr. 1726/1999 ir (EB) Nr. 1916/2000 dalinius pakeitimus, būtina keisti darbo užmokesčio struktūros ir darbo kaštų statistikos kokybės vertinimo priemones. Siekiant aiškumo ir norint sumažinti nacionaliniams statistikos biurams tenkančią naštą taip pat būtina suderinti darbo kaštų ir darbo užmokesčio statistikos kokybės vertinimą.
            
         
               (4)
            
            
               Todėl Reglamentai (EB) Nr. 452/2000 ir (EB) Nr. 72/2002 turėtų būti keičiami šiuo reglamentu.
            
         
               (5)
            
            
               Šiame reglamente numatytos priemonės atitinka Statistikos programų komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Reglamento (EB) Nr. 530/1999 10 straipsnio 2 dalyje nurodytos kokybės ataskaitos turinys ir vertinimo kriterijai yra pateikiami šio reglamento priede.
   Šio reglamento priede nurodyti kintamieji apibrėžti Reglamento (EB) Nr. 1726/1999 I ir II prieduose ir Reglamento (EB) Nr. 1916/2000 I ir II prieduose.
   2.   Priede nurodyta informacija teikiama tuo atveju, jei yra numatytos išimtys Bendrijos teisės aktuose, susijusiuose su darbo užmokesčio struktūros ir darbo kaštų statistika, darbo jėgos tyrimu, verslo struktūros statistika ir nacionalinėmis sąskaitomis.
   2 straipsnis
   Jei priede nenurodyta kitaip, kokybės ataskaita Eurostatui siunčiama vėliausiai praėjus 24 mėn. nuo ataskaitinio laikotarpio, kurio duomenys buvo renkami, pabaigos.
   3 straipsnis
   Reglamentas (EB) Nr. 452/2000 ir Reglamentas (EB) Nr. 72/2002 panaikinami.
   4 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2006 m. gegužės 5 d.
      
         
            Komisijos vardu
         
         Joaquín ALMUNIA
         
         
            Komisijos narys
         
      
   
   
      (1)  OL L 63, 1999 3 12, p. 6. Reglamentas su pakeitimais, padarytais Europos Parlamento ir Tarybos reglamentu (EB) Nr. 1882/2003 (OL L 284, 2003 10 31, p. 1).
   
      (2)  OL L 55, 2000 2 29, p. 53.
   
      (3)  OL L 15, 2002 1 17, p. 7.
   
      (4)  OL L 203, 1999 8 3, p. 28. Reglamentas su pakeitimais, padarytais Reglamentu (EB) Nr. 1737/2005 (OL L 279, 2005 10 22, p. 11).
   
      (5)  OL L 229, 2000 9 9, p. 3. Reglamentas su pakeitimais, padarytais Reglamentu (EB) Nr. 1738/2005 (OL L 279, 2005 10 22, p. 32).
   
      PRIEDAS
      Darbo kaštų ir darbo užmokesčio struktūros statistikos kokybės ataskaitos turinys ir vertinimo kriterijai
      Kokybės ataskaitose pateikiama informacija visais šešiais ESS kokybės apibrėžimo aspektais, visų pirma aktualumo, tikslumo, savalaikiškumo ir punktualumo, prieinamumo ir aiškumo, palyginamumo, darnumo.
      1.   Aktualumas
      „Aktualumas“ reiškia statistikos atitikties esamiems ir potencialiems vartotojų poreikiams laipsnį. Jis parodo, ar parengiama visa reikalinga statistika ir kaip naudojamos sąvokos (apibrėžtys, klasifikacijos ir pan.) atitinka vartotojų poreikius.
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama:
      
                  —
               
               
                  pagrindinių nacionalinių vartotojų suvestinė,
               
            
                  —
               
               
                  jų svarbiausių poreikių, įskaitant jų pasitenkinimo siūlomais duomenimis vertinimą, apibūdinimas,
               
            
                  —
               
               
                  bet kokių trūkstamų duomenų (baigtumas) arba jų dalies, kuri vartotojams jau nebeaktuali, (perteklius) apibūdinimas. Kalbant apie baigtumą, turi būti aiškiai aprašyti trūkstami kintamieji ir trūkstami kintamųjų suskirstymai.
               
            Neprivaloma įtraukti klausimų, susijusių su pagrindiniais nacionaliniais vartotojais bei jų svarbiausiais poreikiais, įskaitant informaciją apie vartotojų poreikių patenkinimą.
      Nukrypstant nuo 2 straipsnio, neprivaloma informacija apie pasitenkinimo siūlomais duomenimis laipsnį, jei tokia informacija būtų teikiama, perduodama Eurostatui vėliausiai po 36 mėnesių nuo ataskaitinio laikotarpio pabaigos.
      2.   Tikslumas
      „Tikslumas“ bendrąja statistine prasme reiškia skaičiavimų arba vertinimų artimumą tikslioms arba tikrosioms aptariamųjų kintamųjų vertėms.
      2.1.   Atrankos paklaidos
      Tikslumui įvertinti pagal abiejų tyrimų pagrindinius kintamuosius skaičiuojamas ir perduodamas variacijos koeficientas (1).
      
                  1.
               
               
                  Darbo kaštų statistikos atveju variacijos koeficientas skaičiuojamas ir perduodamas šiems kintamiesiems:
                  
                               
                           
                           
                              „Metiniai darbo kaštai“ (2)
                              
                              ir
                           
                        
                               
                           
                           
                              „Valandiniai darbo kaštai“ (3).
                           
                        Be visos populiacijos variacijos koeficientų, taip pat turėtų būti sudaryta galimybė gauti abejų kintamųjų variacijų koeficientus pagal šiuos atskirus suskirstymus:
                  
                              —
                           
                           
                              NACE sekcijos,
                           
                        
                              —
                           
                           
                              NUTS 1 lygis (jei reikia),
                           
                        
                              —
                           
                           
                              dydžio grupė (1–9 (jei reikia), 10–49, 50–249, 250–499, 500–999, 1 000+).
                           
                        
            
                  2.
               
               
                  Darbo užmokesčio struktūros statistikos atveju variacijos koeficientas skaičiuojamas ir perduodamas šiems kintamiesiems:
                  
                               
                           
                           
                              Bruto darbo užmokestis per ataskaitinį mėnesį (4)
                              
                              ir
                           
                        
                               
                           
                           
                              „Vidutinis bruto valandinis darbo užmokestis per ataskaitinį mėnesį“ (5).
                           
                        Be visos populiacijos variacijos koeficientų, taip pat turėtų būti sudaryta galimybė gauti abejų kintamųjų variacijų koeficientus pagal šiuos atskirus suskirstymus:
                  
                              —
                           
                           
                              visą darbo dieną dirbantys (atskirai, vyrai ir moterys) ir ne visą darbo dieną dirbantys darbuotojai,
                           
                        
                              —
                           
                           
                              NACE sekcija,
                           
                        
                              —
                           
                           
                              profesija (ISCO-88 vienaženkliu lygiu),
                           
                        
                              —
                           
                           
                              amžiaus grupė (iki 20, 20–29, 30—39, 40–49, 50–59, 60 ir daugiau),
                           
                        
                              —
                           
                           
                              NUTS 1 lygis (jei reikia),
                           
                        
                              —
                           
                           
                              išsilavinimo lygis (ISCED 0–6),
                           
                        
                              —
                           
                           
                              įmonių dydžio grupė (1–9 (jei reikia), 10–49, 50–249, 250–499, 500–999, 1 000+).
                           
                        
            Skirstymas pagal išsilavinimo lygį neprivalomas.
      Be to, valstybės narės pagal susitarimą persiunčia Europos lygiu skelbiamos programos daugiamačių lentelių elementų, kurie laikomi nepakankamai patikimais, sąrašą.
      Jei naudojama netikimybinė imtis, pateikiamas galimų paklaidų dėl naudojamo imties metodo šaltinių, jei tokių būtų, aprašymas ir jų poveikis vertinimams.
      2.2.   Su atranka nesusijusios paklaidos
      2.2.1.   Aprėpties paklaidos
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama tokia aprėpties informacija:
      
                  —
               
               
                  bet kokio skirtumo tarp standartinės ir tiriamos populiacijos apibūdinimas,
               
            
                  —
               
               
                  apskaičiuoti nepakankamos ir per plačios aprėpties (6) koeficientai standartinei grupei.
               
            2.2.2.   Vertinimo ir duomenų tvarkymo klaidos
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama tokia informacija apie vertinimo ir duomenų tvarkymo klaidas (7):
      
                  —
               
               
                  informacija apie kintamuosius, kuriems būdingos reikšmingos vertinimo ir duomenų tvarkymo klaidos,
               
            
                  —
               
               
                  informacija apie pagrindinius (reikšmingų) vertinimo ir duomenų tvarkymo klaidų šaltinius, jų įtaką skaičiavimų tikslumui, ir, jei įmanoma, taikytus koregavimo metodus.
               
            2.2.3.   Paklaidos dėl negautų atsakymų
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama tokia informacija apie paklaidas dėl negautų atsakymų:
      
                  —
               
               
                  elemento atsakymo lygis (8),
               
            
                  —
               
               
                  trūkstamų reikšmių priskyrimo lygis (9) ir trūkstamų reikšmių priskyrimo poveikis tikslumui atitinkamai skaičiuojant kintamuosius rodiklius „metiniai darbo kaštai“ ir „bruto darbo užmokestis per ataskaitinį mėnesį“, kaip apibrėžta 2.1 punkte,
               
            
                  —
               
               
                  bendras trūkstamų reikšmių priskyrimo lygis (10). Jei negalima gauti informacijos visiems privalomiems kintamiesiems, skaičiavimas turi būti grindžiamas tais privalomais kintamaisiais, kuriems galima gauti būtiną informaciją.
               
            2.2.4.   Modelio prielaidų paklaidos
      Jei naudojamas modeliavimas, darbo kaštų ir darbo užmokesčio struktūros statistikos kokybės ataskaitose atitinkamai aprašomi naudoti modeliai bei nurodomas jų poveikis vertinimams (pvz., apskaičiuota viso kintamojo dalis), bent jau atitinkamai kintamiesiems „metiniai darbo kaštai“ ir „bruto darbo užmokestis per ataskaitinį mėnesį“, kaip apibrėžta 2.1 punkte.
      Ypatingas dėmesys skiriamas su atranka nesusijusių paklaidų koregavimo modeliams, pvz., visų reikalingų dydžio kategorijų arba NACE sekcijų elementų aprėptis, trūkstamų reikšmių priskyrimas arba bendros sumos nustatymas siekiant koreguoti dėl neatsakytų elementų.
      3.   Punktualumas ir savalaikiškumas
      „Punktualumas“ yra laiko tarpas tarp duomenų pateikimo datos ir numatytos datos, kai jie turėjo būti pristatyti, pavyzdžiui, atsižvelgiant į oficialiuose išleidimo kalendoriuose skelbiamas datas, nustatytas reglamentuose arba anksčiau sutartas su partneriais.
      Informacijos „savalaikiškumas“ atspindi laiko trukmę nuo galimybės ja pasinaudoti ir įvykio arba reiškinio, kurį ji apibūdina.
      3.1.   Punktualumas
      Siekiant suprasti ir pašalinti su punktualumu susijusias problemas, informacija teikiama apie tyrimo įgyvendinimo procesą nacionaliniu lygiu, ypatingą dėmesį skiriant planuotų ir faktinių datų atitikimui:
      
                  —
               
               
                  respondentams pateikti atsakymus nustatyti terminai, taip pat apimantys priminimus ir vėlesnius įspėjimus,
               
            
                  —
               
               
                  duomenų rinkimo vietoje laikotarpis,
               
            
                  —
               
               
                  duomenų tvarkymo laikotarpis,
               
            
                  —
               
               
                  pirmųjų rezultatų paskelbimo datos.
               
            3.2.   Savalaikiškumas
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama informacija apie laikotarpį tarp duomenų pateikimo ir duomenų ataskaitinio laikotarpio nacionaliniu lygiu.
      4.   Prieinamumas ir aiškumas
      „Prieinamumas“ reiškia fizines sąlygas, kurioms esant vartotojai gali gauti duomenis: kur eiti, kaip gauti galimybę susipažinti su duomenimis, pristatymo laikas, patogios pardavimo sąlygos (autorių teisės ir pan.), galimybė pasinaudoti mikro arba makro duomenimis, įvairūs formatai ir duomenų laikmenos (popierius, bylos, CD-ROM/DVD, internetas …) ir pan.
      „Aiškumas“ – tai suprantamumo laipsnis, įskaitant duomenų informacinę aplinką, t. y., ar kartu su duomenimis pateikiami atitinkami metaduomenys, iliustracijos, pavyzdžiui, grafikai ir žemėlapiai, ar turima informacijos apie duomenų kokybę (įskaitant naudojimo apribojimus) bei tai, kiek teikiama papildomos pagalbos.
      Nukrypstant nuo 2 straipsnio, informacija apie duomenų prieinamumą ir aiškumą perduodama Eurostatui vėliausiai po 36 mėnesių nuo ataskaitinio laikotarpio pabaigos.
      4.1.   Prieinamumas
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama tokia informacija apie rezultatų platinimo būdus:
      
                  —
               
               
                  nuorodos į pagrindinius rezultatų skelbimo leidinius, įskaitant leidinius, kuriuose komentarai pateikiami teksto, grafikų, žemėlapių ir kt. forma,
               
            
                  —
               
               
                  informacija apie tai, kokie rezultatai siunčiami apklaustiems vienetams, jei apskritai siunčiami.
               
            4.2.   Aiškumas
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama tokia informacija apie rezultatų suprantamumą ir galimybę gauti metaduomenis:
      
                  —
               
               
                  pateiktų metaduomenų aprašymas ir nuorodos į juos,
               
            
                  —
               
               
                  nuorodos į pagrindinius metodinius dokumentus, susijusius su pateikta statistika,
               
            
                  —
               
               
                  pagrindinių veiksmų, kuriuos atliko nacionalinės statistikos tarnybos, aprašymas siekiant informuoti vartotojus apie duomenų saitus.
               
            5.   Palyginamumas
      „Palyginamumo“ tikslas – įvertinti taikomų statistinių sąvokų bei vertinimo priemonių arba procedūrų skirtumų poveikį lyginant statistinius duomenis tarp geografinių vietovių, ne geografinių sričių arba laikui bėgant.
      5.1.   Geografinis palyginamumas
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama informacija apie nacionalinių ir europinių sąvokų skirtumus, visų pirma, apie statistinių vienetų, populiacijų, ataskaitinių laikotarpių, klasifikacijų apibrėžimą ir kintamųjų apibrėžimus bei jų poveikį skaičiavimams.
      5.2.   Palyginamumas laikui bėgant
      Darbo kaštų ir darbo užmokesčio struktūros statistikos kokybės ataskaitose atitinkamai pateikiama informacija apie pasikeitusius apibrėžimus, aprėptį ir metodus, palyginti su ankstesniais tyrimais, ir apie jų poveikį skaičiavimams. Tačiau informacijos apie pasikeitusius apibrėžimus, aprėptį ir metodus nereikalaujama, jei šių pasikeitimų priežastis yra Bendrijos teisės aktų daliniai pakeitimai.
      6.   Suderinamumas
      Statistikos „suderinamumas“ – tai jos mastas, iki kurio ja galima patikimai apjungti įvairiais būdais ir įvairioms reikmėms. Tačiau paprastai yra lengviau nustatyti nesuderinamumo atvejus, nei įrodyti suderinamumą.
      Darbo užmokesčio struktūros ir darbo kaštų statistikos šaltiniai, kuriems būdingi panašūs arba netgi tokie patys kintamieji yra šie: darbo jėgos tyrimas (DJT), verslo struktūros statistika (VSS), darbo kaštų indeksas (DKI) ir nacionalinės sąskaitos (NS). Darbo kaštų ir darbo užmokesčio struktūros statistikos kokybės ataskaitose atitinkamai pateikiami šių šaltinių toliau išvardytų kintamųjų duomenų palyginimai bendrai ir išskaidyti pagal NACE sekcijas, taip pat nurodomos priežastys, jei labai skiriasi vertės.
      
                  1.
               
               
                  Darbo kaštų struktūros statistikos atveju turi būti lyginama:
                  
                              —
                           
                           
                              ataskaitiniais metais faktiškai dirbtų valandų skaičius, išreikštas vienam darbuotojui (11), ir pagrindiniame darbe faktiškai dirbtų valandų vidurkis per metus pagal DJT, taip pat išreikštas vienam darbuotojui,
                           
                        
                              —
                           
                           
                              kintamasis „darbo užmokestis“, išreikštas vienam darbuotojui (12), ir tas pats kintamasis vienam darbuotojui pagal VSS,
                           
                        
                              —
                           
                           
                              kintamojo „valandiniai darbo kaštai“ (13) metinio augimo vidurkiai ir nekoreguoto DKI metinio augimo vidurkis. Augimo rodikliai turėtų būti susiję su ataskaitiniais tyrimo metais ir su ataskaitiniais ankstesnio tyrimo metais,
                           
                        
                              —
                           
                           
                              kintamasis „darbuotojų kompensacijos“, išreikštas vienam darbuotojui (14), ir tas pats kintamasis pagal NS.
                           
                        
            
                  2.
               
               
                  Darbo užmokesčio struktūros statistikos atveju turi būti lyginama:
                  
                              —
                           
                           
                              kintamasis „metinis bruto darbo užmokestis per ataskaitinius metus“ (15), išreikštas vienam darbuotojui, ir NS kintamasis „darbo užmokestis“, vienam darbuotojui.
                           
                        
            
         (1)  Variacijos koeficientas – tai įvertinio kvadratinės šaknies iš dispersijos ir jo numatomos vertės santykis. Jis gaunamas skaičiuojant santykį tarp kvadratinės šaknies imties įvertinio dispersijos ir jo apskaičiuotojo vidurkio. Kartu su gautu variacijos koeficientu turėtų būti pateikiamos santykio, kuriuo apibrėžiamas variacijos koeficientas, skaitiklio ir vardiklio reikšmės. Apskaičiuojant imties dispersiją, būtina atsižvelgti į imties planą.
      
         (2)  D1, D2, D3 ir D4 kodų verčių suma atėmus D5 yra kodas D (visi darbo kaštai), nurodytas Reglamento (EB) Nr. 1726/1999 I priede.
      
         (3)  D1, D2, D3 ir D4 kodų verčių suma atėmus D5 yra kodas D (visi darbo kaštai), padalinta iš B1 kodo vertės, nurodyta Reglamento (EB) Nr. 1726/1999 I priede.
      
         (4)  4.2 kodas (visas bruto darbo užmokestis per ataskaitinį mėnesį), nurodytas Reglamento (EB) Nr. 1916/2000 I priede.
      
         (5)  4.3 kodas, nurodytas Reglamento (EB) Nr. 1916/2000 I priede.
      
         (6)  Nepakankama aprėptis – tai vienetai, kurie per klaidą nebuvo įtraukti į sąrašą. Per plati aprėptis – tai arba vienetai, kurie faktiškai neturi būti įtraukti, arba praktiškai neegzistuojantys vienetai.
      
         (7)  Vertinimo klaidos – tai klaidos, kurios padaromos renkant duomenis. Yra keletas vertinimo klaidų šaltinių, įskaitant tyrimo priemonę, respondentą, informacinę sistemą, duomenų rinkimo būdą ir apklausėją. Tvarkymo klaidos – tai klaidos, kurios padaromos tvarkant surinktus duomenis, pvz., juos įvedant, koduojant, įrašant, redaguojant, skaičiuojant pritaikant svorius ir sudarant lenteles.
      
         (8)  Elemento atsakymo lygis – tai procentais išreikštas atsakymų ir visų apklaustų respondentų skaičiaus santykis.
      
         (9)  Trūkstamų reikšmių priskyrimo lygis nurodo konkretaus kintamojo rodiklio priskirtų reikšmių ir šio kintamojo rodiklio visų verčių procentini santykį.
      
         (10)  Bendras trūkstamų reikšmių priskyrimo lygis reiškia visiems kintamiesiems rodikliams priskirtų reikšmių ir šių kintamųjų rodiklių bendro verčių skaičiaus procentinį santykį.
      
         (11)  B1 kodas, padalintas iš A1 kodo vertės, nurodytas Reglamento (EB) Nr. 1726/1999 I priede.
      
         (12)  D11 kodas, padalintas iš A1 kodo vertės, nurodytas Reglamento (EB) Nr. 1726/1999 I priede.
      
         (13)  Kaip apibrėžta 2.1 punkte.
      
         (14)  D1 kodas, padalintas iš A1 kodo vertės, nurodytas Reglamento (EB) Nr. 1726/1999 I priede.
      
         (15)  4.1 kodas, padalintas iš darbuotojų skaičiaus, nurodytas Reglamento (EB) Nr. 1916/2000 I priede.